b"\n_START_ARTICLE_\nH.C.D. M\xc3\xbcller\n_START_SECTION_\nKirkelig karriere\n_START_PARAGRAPH_\nHan var s\xc3\xb8n af kasserer ved Odense Fattigv\xc3\xa6sen og i Fyens Stifts Sparekasse, kancellir\xc3\xa5d Hans M\xc3\xbcller (1800-1871) og Marie Margrethe L\xc3\xbctken (1795-1874). Han blev student fra sin f\xc3\xb8debys skole 1854 og teologisk kandidat 1859. M\xc3\xbcller arbejdede derefter i en \xc3\xa5rr\xc3\xa6kke p\xc3\xa5 skolev\xc3\xa6senets omr\xc3\xa5de og var navnlig underbestyrer af Professor Bjerrings pigeskole 1863-75, ligesom han 1870-78 var medlem af Kommissionen for afholdelse af skolel\xc3\xa6rereksamen. I 1875 overtog han gejstligt embede som sognepr\xc3\xa6st for Bregninge p\xc3\xa5 T\xc3\xa5singe, blev 1882 sognepr\xc3\xa6st for Led\xc3\xb8je og Sm\xc3\xb8rum og 1886 for Herf\xc3\xb8lge (indtil 1893 med S\xc3\xa6dder som annekssogn). 1895 blev han Ridder af Dannebrog. 1896 var han medstifter af og en tid n\xc3\xa6stformand for Pr\xc3\xa6steforeningen.\n_START_SECTION_\nKirkeretlig forfatter\n_START_PARAGRAPH_\nAllerede som ung teologisk kandidat gjorde M\xc3\xbcller sig i Tyskland og Schweiz bekendt med kirkelige forfatningsforhold og anstalter for fattigpleje, n\xc3\xb8d fra 1866 i flere \xc3\xa5r kultusministeriel underst\xc3\xb8ttelse til studium af kirkeret og udgav i \xc3\xa5rene 1868-71 sit hovedarbejde: Om Stat og Kirke eller de religi\xc3\xb8se og kirkelige Forhold i Danmark efter Danmarks Riges Grundlov (ufuldendt), et v\xc3\xa6rk, hvis indholdsrigdom m\xc3\xa5 anerkendes, selv om dets grundbetragtning af Folkekirken som selvst\xc3\xa6ndigt retssubjekt ikke kan holde for en skarp juridisk pr\xc3\xb8velse. Sine kirkeretlige anskuelser h\xc3\xa6vdede M\xc3\xbcller j\xc3\xa6vnligt i tale og skrift.\n_START_SECTION_\nPolitiker\n_START_PARAGRAPH_\nI midten af 1860'erne var M\xc3\xbcller en virksom deltager i forhandlingerne om de ringerestillede samfundsklassers k\xc3\xa5r og udarbejdede i 1866 i Centralkomiteens udvalg det f\xc3\xb8rste udkast til K\xc3\xb8benhavns f\xc3\xa6lles velg\xc3\xb8renhedsforening. I \xc3\xa5rene 1869-72 repr\xc3\xa6senterede M\xc3\xbcller Middelfartkredsen i Folketinget og deltog med iver i behandlingen af sp\xc3\xb8rgsm\xc3\xa5l om kirke og skole, videnskab og kunst og landbosager. Han faldt 1873 og stillede sig senere flere gange til folketingsvalg, henholdsvis i Middelfartkredsen og K\xc3\xb8gekredsen, uden at opn\xc3\xa5 valg._NEWLINE_I en anselig r\xc3\xa6kke bladartikler og politiske skrifter forf\xc3\xa6gtede han H\xc3\xb8jrepartiets statsretlige anskuelser, og han var en af partiets mest energiske debatt\xc3\xb8rer. Bekendte er endvidere hans grundige h\xc3\xa5ndb\xc3\xb8ger over de politiske valg 1848-94 (1867 og 1894) og ministerierne 1848-66 (1867). M\xc3\xbcller h\xc3\xb8rte utvivlsomt til de m\xc3\xa6nd, der var bedst hjemme i Danmarks politiske historie siden 1848. Som taler og skribent havde han b\xc3\xa5de slagf\xc3\xa6rdighed og originalitet, men stoffets beherskelse st\xc3\xa5r ikke altid fuldt p\xc3\xa5 h\xc3\xb8jde med dets righoldighed.\n_START_SECTION_\n\xc3\x86gteskaber\n_START_PARAGRAPH_\nM\xc3\xbcller blev gift 1. gang 8. september 1870 i Sankt Johannes Kirke med Cornelia Marie Nicoline Frimodt (18. september 1836 p\xc3\xa5 Birkendeg\xc3\xa5rd, V\xc3\xa6rslev Sogn - 12. september 1888 i Herf\xc3\xb8lge), datter af godsinspekt\xc3\xb8r p\xc3\xa5 Lerchenborg, kammerr\xc3\xa5d, landv\xc3\xa6senskommiss\xc3\xa6r, exam.jur. Johan Frimodt (1792-1855) og Nicoline Cathrine f\xc3\xb8dt Nielsen (1798-1882). I sit 2. \xc3\xa6gteskab giftede M\xc3\xbcller sig 21. april 1891 i Roskilde med Ida Juliane Jacobine Bull (3. oktober 1850 i K\xc3\xb8benhavn - 25. marts 1901 i Herf\xc3\xb8lge), datter af litograf Otto Adolph Emil Bull (1814-1874) og Elise Margrethe f\xc3\xb8dt Frantzen (1821-1890)._NEWLINE_Han er begravet p\xc3\xa5 Herf\xc3\xb8lge Kirkeg\xc3\xa5rd."